Preke 2018 | Preke: Seisoen van Menswaardigheid
Spreuke 1:20-33 – Sewentiende Sondag in Koninkrykstyd – 16 September 2018
Posted on September 12, 2018 September 12, 2018 by adele lombaard
Die fokusteks oor wysheid is moeilike materiaal om met kinders te hanteer. Miskien kan jy doodgewoon vir hulle die storie van ’n wyse man te vertel… Salomo! Brei uit oor hoe die Here hom wysheid gegee het by Gibeon en die effek daarvan in sy lewe. Die preekriglyn begin met die vraag na die wysheid. Hoe steek die lewe inmekaar? Wat is die diepste geheim van ‘n gelukkige lewe? Waar vind ons die praktiese vaardigheid om verstandig en wys op ons lewensreis te gaan? Hoe kan ons tussen al die onsekerhede van die lewe deur stuur op ‘n manier wat ‘n betekenisvolle lewe verseker, sonder om oorversigtig of sinies te raak? Waarin lê die wysheid om goed te leef? Die antwoord lê paradoksaal daarin om wysheid weg te gee, sodat ons wysheid kan bekom. Want, wysheid begin met ontsag vir God. Die Here se gebooie is ons bakens op die wyse lewensweg. Dit is die lewenskeuse wat ons moet maak.
Markus 7:24-37 – Sestiende Sondag in Koninkrykstyd – 9 September 2018
Posted on September 4, 2018 by adele lombaard
Soos altyd met verhalende tekste, is dit belangrik dat die kinders gewoon die verhaal hoor. Lees dit dramaties voor uit ‘n kinder-vriendelike Bybel. Kry twee lesers wat op verskillende plekke in die kerkgebou staan, om die twee verhale te lees. Of laat kinders jou help met die skriflesing. Wys verskillende karakters aan. Terwyl jy die teks lees, laat hulle die gebeure opvoer. Imprompto werk goed, veral as jy ‘n paar vrymoedige kinders in die gemeente het. Ingesluit is ‘n oulike idee vir ‘n aktiwiteit, waar kinders gesigte met lang tonge kan maak, wat by die tweede deel van die skriflesing pas. Hierdie kan ook ‘n goeie geleentheid wees om te gesels oor die maniere waarop julle gemeente en eredienste toeganklik is vir gestremde mense. As jy ‘n storie wil vertel, kan Horton Hears a Who goed werk – die boek, waarvan daar ook ‘n paar jaar gelede ‘n fliek gemaak is. Video en ‘n inkleurprent van Horton ingesluit. Dit gee ‘n uitstekende inleiding tot die besondere ryk gebeure in die bediening van Jesus waarvan Markus ons hier vertel. Die beginsel van ‘n rein hart word geïllustreer met die genesing van die kind van die heidense vrou. Die beginsel van die genesing van die totale mens word geïllustreer met die genesing van die doofstom man. Die preek sluit af met ‘n bemoedigende woord aan diegene wat nie genees word. Jesus het nie alle siekes genees nie. Sy genesings is egter die teken dat Hy waarlik die Seun van God is, die Een in wie se hande ons hede en ons toekoms veilig is. Hy is met ons op pad na die nuwe aarde waar daar genesing vir almal is.
Markus 7:1-8, 14-15 – Vyftiende Sondag in Koninkrykstyd – 2 September 2018
Posted on August 28, 2018 September 4, 2018 by adele lombaard
Lees die eerste deel van die fokusteks uit Die Nuwe Testament vir Kinders. Dink saam met die kinders oor wat Jesus gesê het en nie gesê het nie… oor hande was, en geloof. Dit gee ‘n goeie inleiding vir die preekriglyn wat inlei met die feit dat eer en skaamte belangrike waardes wa binne die Mediterreense wêreld waarbinne die Nuwe-Testamentiese gebeure afspeel. Mense se eer was afhanklik van hulle goeie naam in die openbaar. Eer kon onder andere verwerf word deur openbare debatte. Hier het mense mekaar uitgedaag tot debatvoering en twisgesprekke. Die uitdaging het gewoonlik begin met ‘n vraag gevolg deur ‘n opmerking in die vorm van ‘n belediging of beskuldiging. Indien die een wat uitgedaag is nie met ‘n goeie teenvraag of antwoord kon kom nie, het hy/sy die strydgesprek verloor. Aan die einde van so ‘n debat is die wenner gewoonlik bepaal deur die aanwesiges se applous of hulle mondelinge opmerkings oor wie die wenner volgens hulle oordeel was. Ons Skrifdeel beskryf sodanige situasie. Jesus kom egter in die teksgedeelte nie met ‘n direkte oplossing vir die probleem na vore nie. Hy kom uitlig uit dat uiterlike gebruike nie die mens gaan verander nie, maar die koninkryk van God wel. In Jesus is die voorskrifte en gebruike van die ou verbond voltooi, sodat navolgers van Jesus op ‘n nuwe manier in God se koninkryk kan leef. Dit verander hoe ons die Bybel lees en ons leefstyl vandag as Christene in God se nuwe wêreld.
Johannes 6:56-69 – Veertiende Sondag in Koninkrykstyd; BarmhartigheidSondag – 26 Augustus 2018
Posted on August 20, 2018 August 28, 2018 by adele lombaard
As jy dit nie een van die vorige Sondae gedoen het nie, is dit dalk ’n goeie idee om die konsep van die “brood van die lewe” uit te pak aan die hand van die verduideliking wat ons gee. As jy dit nog nie vantevore gebruik het nie, is hierdie ’n goeie geleentheid om die “Sun Bread” storie deur Elisa Kleven te lees met die hulpmiddels wat ons aanraai. Let wel, die preekriglyn veronderstel dat verse 56-71 as perikoop voorgelees word. Daarmee kom ons aan die einde van ons wandeling deur Johannes 6, ‘n aangrypende reis saam met Jesus waarin ons die wonder van God se nabyheid in Jesus herken, en genooi word om in geloof daaruit te lewe. Die boodskap van die hele gedeelte is dat God geloof gee wat vir altyd hou. In ons perikoop word gefokus op die verskil tussen dié wat nie glo nie, waaronder selfs sommige van die dissipels, en dié wat wel glo. Die vraag is hoe jy kan weet dat jy ‘n geloof het wat God gegee het? Die antwoord lê in die paradoks van vers 35 en 65: “Wie na My toe kom … niemand kan na My toe kom as die Vader dit nie aan hom gegee het nie.” Geloof lê aan die een kant in die keuse wat ek vir Jesus maak … EN aan die ander kant getuig my keuse van die geloof wat God vir my gegee het. Ek glo, omdat God geloof vir my gegee het. Albei kante van die paradoks is nodig, maar God se kant van die paradoks is die primêre oorsaak van die geloof wat ek in myself ervaar. Daarom kan ek God net dank vir geloof, en nie daarop roem nie, asof ek beter is as hierdie Jode of dissipels nie. Geloof is om vas te gryp aan God, al kan jy niks daarmee verdien en niks daarmee regkry nie … maar vertrou dat God dit kan gebruik, God dit waar kan maak. Soos ‘n Petrus: “Here, na wie toe sal ons gaan? U het die woorde wat ewige lewe gee. En ons glo vas en ons weet dat U die Heilige van God is.”
Johannes 6:51-58 – Dertiende Sondag in Koninkrykstyd – 19 Augustus 2018
Posted on August 13, 2018 August 20, 2018 by adele lombaard
William Barclay gebruik ‘n mooi metafoor om die moeilike teks vir kinders in Familietyd verstaanbaar te maak. Jy kan ‘n uittreksel van sy kommentaar oor Johannes 6 in die preekriglyn lees. Dit verskaf ook ‘n goeie inleiding tot die preek self. Op die hoogtepunt van Jesus se lering raak dit duidelik dat die skare afgestoot word deur Jesus se leer. Hoewel die brood wat Hy vroeër vermeerder het, goed afgegaan het, is hierdie woorde dat hulle sy vleis moet eet vir hulle onverteerbaar. Volgende week sal ons sien hoe selfs die dissipels hierdie woorde moeilik sluk: “Wat Hy nou sê, is darem te erg. Wie kan daaraan gehoor gee?”. Natuurlik is die skare se afgryse maklik te verstane. Die gedagte om ‘n mens se vleis te eet, is afstootlik. Asof dit nie erg genoeg is nie, praat Jesus van die drink van bloed.
Dit is verbode sedert die verbond wat God met Noag gemaak het. En moenie dink dat ons as moderne mense verby hierdie problematiek kom met ons verstaan van die as simbolies nie. Jesus moedig nie ‘n simboliese verstaan van sy woorde hier aan nie. Selfs die woord wat Hy vir “eet” gebruik, herinner aan die manier waarop diere vreet, meer as aan die manier waarop mense eet. Die ontknoping en troos van hierdie teks lê in die nabyheid van Jesus wat sy woorde veronderstel. Jesus het een van ons geword, God by ons. God het verskyn in die gestalte van ‘n mens. Ons kan selfs – deur die genade van God – die werklikheid van God in ons hande neem en dit eet. Met ons verstand kan ons dit nie deurgrond nie – ons hoef ook nie. God het tot by ons gekom, en ons kan deel kry aan die werklikheid van God.
Johannes 6:35, 41-51 – Twaalfde Sondag in Koninkrykstyd – 12 Augustus 2018
Jesus se woorde in vandag se skrifgedeelte is waarskynlik vir kinders net so moeilik om te verstaan as wat dit vir die mense in die gedeelte self was! Gesels met die kinders oor hoe vreemd dit is. Wonder saam met hulle wat Jesus hiermee bedoel. Enige interpretasie hiervan, sal vir kinders so eenvoudig moontlik moet wees. Bring ’n pakkie “bread mix”. ’n Mens dink jy het net die broodmengsel nodig om brood te maak, maar nee. Wat moet nog alles bykom? Om God se kinders te wees, het ons net een ding nodig: Jesus. Of jy kan gesels oor hoe ons kos nodig het om te leef. Net so het ons vir Jesus nodig om te leef – om God se kinders te wees. As julle gemeente ’n kombuis naby aan die aanbiddingsruimte het (naby genoeg dat mense reuke uit die kombuis kan ruik), kan jy reël dat brood gebak word in die kombuis. Dalk kan kinders tydens die preek gaan brood bak. Of, heel beste, as jy ’n broodmasjien kan kry. Dan kan jy die brood sommer in die kerk bak!
Die kinders kan jou help om alles in die masjien te gooi. As jou tydsberekening goed is, kan jy die familie-oomblik rondskuif en alles so bereken dat die brood net mooi aan die einde van die diens gereed is. Die preekriglyn borduur hierop voort en lig veral die persoonlike betekenis uit. As mens op Jesus se roepstem reageer, na Hom toe kom en Hom vertrou, sal jy ontdek dat jy op vaste grond teregkom. Dit is God self wat jou na Jesus getrek het. Jou geloof is nie afhanklik van jou brose menslike wil, gevoel en denke nie, maar van God wat van jou sy kind kom maak het. Geloof is nie ‘n sprong in die donker nie. Geloof rus is die vaste sekerheid van die beloftes van Hom wat gesterf het, maar ook opgestaan het uit die dood. Hy werk, en niemand kan dit keer nie. Hy kan nie net die vloedgolf van ongeloof keer nie, maar is ook die waarborg van ‘n lewe in oorvloed, van ‘n toekoms sonder weerga. Hy is die Brood wat aan ons die ware lewe gee.
Johannes 6:24-35 – Elfde Sondag in Koninkrykstyd – 5 Augustus 2018
Posted on July 31, 2018 by adele lombaard
Vra vir die kinders wie van chips hou (gewone droë aartappel skyfies). Wie van hulle kan nie ophou eet as hulle eers begin het nie? Neem ’n groot pak skyfies en (terwyl jy daaruit eet) lees agter op die pak die “ingredients”. Iewers sal jy die letters MSG lees. Dit staan vir Mono Sodium Glutamate. Wikipedia beskryf MSG so: “MSG is used as a food additive and is commonly marketed as a flavour enhancer.” Daar is baie studies wat sê dis eintlik sleg vir jou en is amper verslawend van aard. In Joh. 6 sê Jesus Sy uitwerking op mense is soos geestelike MSG. Hulle volg Hom nie omdat hulle die wondertekens gesien het nie (v 26), maar omdat hulle versadig geword het. Omdat hulle aan die brood van die lewe, Jesus self, geproe het. Hy is verslawend! Die preekriglyn sluit hierby aan met die groot vraag vir moderne mense is: wat is ons brood? Moderne Westerlinge is verbruikersmense. Ons glo die regte produkte, en die gebruik daarvan, bring geluk. Jamie Smith beskryf in sy treffende boek (You are what you love) moderne winkelsentrums as tempels. Dit is tempels vir ‘n verbruikersgodsdiens.
Die tempel leer jou – met allerlei boodskappe wat uitbasuin word – dat hierdie sjampoe, of daardie juweliersware, of daardie motor, of hierdie medikasie, of daardie klere, vir jou geluk en vervulling gaan bring. Baie van hierdie dinge is nie slegte dinge nie. Dit faal egter as jy die sin van die lewe daarin soek. Dit stil nie jou diepste honger na ‘n verhouding met die God wat jou gemaak het nie. Dit raak pateties as dit die brood van die lewe word. Wanneer daar dinge gebeur wat ons stroop – soos die droogtes in verskillende dele van ons land oor die afgelope jaar of twee – raak ons ‘n slag weer vry. Vry om los te raak van die valse brood, en te fokus op Jesus, die brood van God. Ons kan weer die valse aantrekkingskrag sien van nagemaakte brood. Brood wat nie ons diepste honger vul nie. Jesus se uitnodiging is: “Ek is die brood van die lewe, wie na My toe kom sal nooit weer honger kry nie, wie in My glo, sal nooit weer dors kry nie.” Ons moet die vaardigheid opskerp om daagliks met Jesus te lewe, in vrede, versadig in sy teenwoordigheid.
Johannes 6:1-21 – Tiende Sondag in Koninkrykstyd – 29 Julie 2018
Posted on July 24, 2018 July 24, 2018 by adele lombaard
Met hierdie verhalende teks kan jy soos gewoonlik die tekste op dramatiese manier lees of vertel. As jy nie die kans wil vat om so interaktief te wees nie, kan jy die teks dramaties voorlees terwyl daar ’n video wys. Jy kan ook die vermeerdering-verhaal vertel met die hulp van Max Lucado se “Small Gifts in God’s Hands”. Daar is ook ‘n lekker aktiwiteit wat kinders kan doen terwyl hulle na jou preek luister. So-nie kan ’n gewone inkleurprent ook werk. Alle skakels na hulpmiddels ingesluit. Die preekriglyn begin met die verhaal van dr Samuel Weinstein, hoof van pediatriese hartchirurgie by die Montefiore Mediese Sentrum in New York.
Hy het in 2006 deelgeneem aan ‘n projek van Heart Care International in El Salvador. Die doel was om lewensreddende operasies op behoeftige kinders te doen.Dit sou meer as kundigheid en gevorderde toerusting verg om die lewe te red van Francisco Fernandez, agt jaar oud. Na twaalf ure van chirurgie het die seuntjie heeltemal buite beheer begin bloei. Die hospitaal het nie oor die nodige medikasie beskik om die bloeding te stop nie. Dit regte tipe bloed was ook nie beskikbaar nie. Francisco se bloedsoort was B-negatief – blykbaar slegs die tipe van sowat 2% van die bevolking. Dr Weinstein behoort tot dieselfde bloedgroep.
Hy het dus sy skalpel neergesit, sy chirurgiese handskoene uitgetrek, en sy hande en voorarm begin was. Toe het hy gaan sit sodat van sy bloed getap kon word. Toe hy klaar bloed geskenk het, het Weinstein gebottelde water gedrink en ‘n koekie geëet. Twintig minute na hy handskoene uitgetrek het, was Weinstein weer by die mediese span. Almal het stil toegekyk hoe die lewegewende bloed in die klein seuntjie se are invloei. Toe het Weinstein die operasie suksesvol voltooi. Dit het klein Francisco se lewe gered. Dit verskaf ‘n wonderlike inleiding om oor die twee wonderverhale in die teks te gesels, oor dié Een wat dieselfde as dr Weinstein kan doen, en nog veel meer! Soos dr Weinstein se bloed lewe gebring het vir klein Francisco, net so konkreet is Jesus die voedsel en die drank van die lewe.
Efesiërs 2:11-22 – Negende Sondag in Koninkrykstyd – 22 Julie 2018
Posted on July 18, 2018 by adele lombaard
Kinders raak baie gou baie bewus van klasse, spanne, klubs waarin maats hulle groepeer. Sulke groepvorming kan baie eksklusief wees en ‘n “hulle” en “ons” bewussyn skep. Daarom sal hulle die verassing van die insluitende boodskap van Paulus in dié gedeelte baie goed kan hoor, veral as ‘n mens dit vertel teen die agtergrond van die vele reëls waarmee die Jode gesorg het dat die heidene buite bly. Die preekriglyn brei hierop uit. God se vrede vloei voort uit God se genade. Hierdie Christus-gesentreerde vrede word beliggaam in ‘n versoende en heilige gemeenskap, “‘n geestelike huis waarin God woon” (2:22).
In moderne taal sal ons sê Paulus praat oor die nuwe sosiale werklikheid, ‘n gemeenskap, wat deur God se genade en vrede geskep word. Dit bestaan uit voormalige opponente en is ‘n wesenlike deel van die wil van God vir die wêreld. Wanneer ons hierdie gedeelte getrou verkondig, en na die boodskap luister en dit doen, kan versoende gelowiges gemeentes word wat “saam opgebou word as ‘n geestelike huis waarin God woon” (Efesiërs 2:22). Op hierdie maniere kan gemeentes heilige tempels wees wat getuig van dié dag waar daar nie ‘n tempel in die stad sal wees nie, “want sy tempel is die Here God, die Almagtige, en die Lam.” (Openb. 21:22).
Markus 6:14-29 – Agste Sondag in Koninkrykstyd – 15 Julie 2018
Posted on July 10, 2018 July 10, 2018 by adele lombaard
Soos altyd is dit goed dat kinders die Bybelverhale leer ken. Vandag se gedeelte het egter wel ‘n bietjie konteks nodig. Jy kan dalk begin deur hulle te herinner dat die Bybel nie ’n storieboek is nie. Dit vertel van die regte lewe. Die regte lewe is nie altyd net lekker en goed nie. Soms gebeur daar slegte goed, ook met God se kinders. Dan kan jy die gedeelte lees en die skakels gebruik na die dramatiese kindervideo of die prente van die gedeelte. Hierdie storie is vir kinders net so ontstellend soos vir grootmense. Jy kan met hulle gesels oor die ervaring wat hulle ook goed sal ken, dat ’n mens soms tweede kom, al doen jy die regte ding.
Om Jesus te volg, beteken soms dat mense lelik sal wees met ons. Dit vorm ‘n goeie inleading na die verhaal van Johannes die Doper se konfrontasie met Herodes Antipas. Dit is ‘n ongemaklike herinnering aan die gevaar om swaarde met ‘n magtige koning te kruis. Selfs as die reg aan jou kant is. Dit is ook ‘n kragtige verhaal wat die Here se volgelinge vandag nog moet hoor. Dit gaan oor getrouheid aan die Here en die waarheid van God. En die persoonlike koste wat getrouheid aan die Here meebring. Ons leer oor die gevare van lus, selfbedrog, ontrouheid in huweliksverhoudinge, hoe ‘n leier misluk om verantwoordelikheid te aanvaar, en wat die gevolge is van sy gedrag. Ons ontdek hoe verskriklik die resultaat van mislukking op hierdie terreine van die lewe is.